[{"text_idx": "#000002", "text": "Mi parolas pri tio, c\u0302ar ankau\u0306 italaj esperantistoj estas italoj kun la samaj virtoj kaj malvirtoj de Kristoforo Kolombo au\u0306 Marko Polo. Ili estas nekonsciaj pri la realo kaj sekvas siajn revojn. La c\u0302efa mesag\u0302o al la esperantista mondo, kiun oni ricevas de la c\u0302i-jara itala kongreso estas, ke Zamenhof ne mortis, ke liaj idealoj pri frateco inter la popoloj kaj interkomprenig\u0302o estas io, pri kio oni fiere rajtas paroli al la neesperantistoj, kvazau\u0306 ni estus en la esperoplena komenco de la pasinta jarcento, kvazau\u0306 ne estus okazanta milito tute proksime, kiu provas egali pro krueleco kaj katastrofoj la antau\u0306ajn militojn."}, {"text_idx": "#000003", "text": "Kaj pri tio ili abunde parolis al la neesperantistoj dum la lasta semajno de au\u0306gusto, per la helpo de alia nerealisma italo, la urbestro de Bres\u0302o, kiu deklaris la kongreson parto de la kultura aktivado de la urbo kaj donacis al la esperantistoj c\u0302ion, kion li povis donaci, ekzemple normalan urban au\u0306tobuson regule transportantan la urbanojn dum la kongresa semajno, kiun oni tute repentris per reklamo pri Esperanto, kaj ankau\u0306 rabatitajn biletojn por la urbaj trafikiloj por la kongresanoj. Krome oni faris la vesperajn c\u0302efe muzikajn programojn en bela renesanca korto de iama urbestrejo en c\u0302eesto de la loka neesperantista publiko. Esperantistoj kaj bres\u0302anoj g\u0302uis koncertojn de Jomo, Kimo, Nissim, Raggi kaj teatraj\u0302on en la itala pri la vivo de Zamenhof de Mario Migliucci. Sed, por tiuj kelkaj bres\u0302anoj, kiuj ankorau\u0306 ne sciis pri Esperanto, oni projekciis en la kadro de somera film-serio de la urbo filmon pri la vivo kaj morto de la itala esperantisto-anarh\u0302iisto, Giuseppe Pinelli, iam arestita por havi kulpulon de atenco, pri kiu li estis tute senkulpa."}, {"text_idx": "#000004", "text": "Malgrau\u0306 tio, ke la kongreso okazis en la sama semajno, kiel la TEJO-kongreso en Nederlando, la esperantista partopreno estis abunda kiel kutime kaj venis pli ol 200 homoj el la tuta Eu\u0306ropo, ec\u0302 el Islando aktive partoprenis. Afrikanoj ne ricevis la eu\u0306ropan Schengen-vizon, sed la unuagradan kurson gvidis nova italo, Mian Salam Shany, pakistandevena esperantisto log\u0302anta en Bres\u0302o. Vi komprenas, ke la multkultura socio en Italujo estas jam realaj\u0302o. La kurson por progresantoj gvidis Marc Giraud el Francujo."}, {"text_idx": "#000005", "text": "Eble mi devas diri ankau\u0306 ion pri la enhavo de la kongreso, kies temo estis: \u201cPaco ne okazas hazarde: la aktiva rolo de g\u0302emel-urbaj rilatoj en la konstruo de eu\u0306ropa popolo\u201d. Kaj g\u0302i ne rolis nur formale en la anoncoj pri la kongreso, kiel kutime okazas (kiu el la legantoj povas memori la kongresan temon de la laste c\u0302eestita kongreso?). Oni serioze debatis pri g\u0302i, ankau\u0306 kun politikaj reprezentantoj de la urbo, kvazau\u0306 en Eu\u0306ropo la pluraj eu\u0306ropaj popoloj ne estus nun c\u0302efe okupataj pri luktado inter si, pri kiu gajnas kaj kiu malgajnas pro la manko de gaso. Kaj krome, c\u0302iam en la kadro de kunlaborado inter eu\u0306ropaj urboj per la programo \u201cErasmus\u201d Teresa Pomorska el Pollando venigis grupon de 27 lernantoj, kiuj partoprenis la kurson pri Esperanto."}, {"text_idx": "#000006", "text": "Sed krom la debatoj pri la kongresa temo okazis du seminarioj unu pri mond-politikaj temoj (kiuj, krom italoj, pretas nun paroli pri tiaj temoj?). C\u0302i tiu unua seminario estis gvidata de Javier Alcalde, konata kataluna hispano, kiu priskribis detale la problemojn c\u0302irkau\u0306 la mediteranea maro, de Maroko al Turkujo tra Tunizio, Egiptujo kaj Israelo kaj Libano. Vi povas imagi la emociojn, kiujn vekis la debato pri la suferoj de la homoj en c\u0302i tiu parto de la mondo, kiun franca klerulo iam nomis \u201cla kontinento Mediteraneo\u201d, kaj kiu nun malsanas pro problemoj kau\u0306zataj de aliaj kontinentoj."}, {"text_idx": "#000008", "text": "Italaj kongresoj, malgrau\u0306 c\u0302io, ankorau\u0306 provas konkurenci kun la universalaj kongresoj pri la dau\u0306ro, unu semajno, kaj pri la enhavo. Fakte krom la kursoj, okazis kunvenoj de instruistoj. Italujo havas italan sekcion de ILEI. Kaj okazis ankau\u0306 ekzamenoj en pluraj niveloj de la Itala Instituto de Esperanto."}, {"text_idx": "#000009", "text": "Necesas diri, ke la italo, kiun oni devas danki pro c\u0302io estas Luigi Fraccaroli, log\u0302anta en Bres\u0302o, prezidanto de la itala landa asocio, s\u0302atanto de Eu\u0306ropo, de g\u0302emelaj urboj kaj de paco."}, {"text_idx": "#000010", "text": "Mi preskau\u0306 finis mian rakonton, sed mi devas aldoni, ke j\u0302urnalistoj ankau\u0306 de la nacia televido venis filmi kaj intervjui, kaj aperis multaj artikoloj. Ni aldonu plian plac\u0302an anekdoton, kiun mi spertis persone. Dum ekskurso al Verono, la Esperanto-ekskursantoj vizitis la domon de Julieta kaj Romeo, kaj apud g\u0302i la grupo mars\u0302is malantau\u0306 sia flago, kiam oni renkontis kaj rekonis kaj aplau\u0306dis la internacie konatan operkantiston Placido Domingo, kiu haltis, alproksimig\u0302is al la flago kaj malkovris ke temas pri Esperanto, lingvo, kiun li c\u0302iam subtenis kaj nun finfine volas lerni."}, {"text_idx": "#000011", "text": "Do, la venontan jaron, se vi ne venis c\u0302i-jare al la lando, kie, lau\u0306 Goeto, la citronoj floras kaj la orang\u0302oj brilas tra la malhela foliaro, venu por partopreni la Universalan Kongreson de UEA, okazontan en Torino, kaj la kongresojn de ILEI kaj TEJO okazontaj apud Venecio. C\u0302io okazos en Italujo post unu jaro, kaj vi povos iomete infektig\u0302i pri la itala nerealismo, kiu portis al la malkovro de Ameriko kaj povus porti al la progreso de Esperanto."}]